V. Tomanová, ministerka práce, sociálnych vecí a rodiny SR: (2009-06-18):
Národné priority rozvoja sociálnych služieb sú vypracované na obdobie do roku 2013 a tvoria východisko k vypracovaniu Koncepcie rozvoja sociálnych služieb, ktorá je v kompetencii samosprávnych krajov a komunitného plánu sociálnych služieb, ktorý je v kompetencii obcí, ktoré sú záväznými dokumentmi pre samosprávne orgány a ktorých sa samosprávne kraje a obce pri plánovaní sociálnych služieb pridržiavajú na základe dôslednej analýzy poskytovaných sociálnych služieb, potrieb a tradícií, samozrejme, svojho územia. Základným cieľom národných priorít je zabezpečenie práva občanov na sociálne služby, zvýšenie kvality a dostupnosti sociálnych služieb s dôrazom na rozvoj nedostatkových sociálnych služieb alebo na rozvoj sociálnych služieb, ktoré v jednotlivých samosprávnych krajoch, obciach úplne chýbajú. Jedným z prierezových princípov národných priorít, ale aj priorít Európskeho spoločenstva je deinštitucionalizácia sociálnych služieb, postupné znižovanie kapacít zariadení a prevádzkovanie zariadení s nízkou kapacitou, teda ide o zariadenia rodinného typu a, samozrejme, podpora rozvoja terénnych ambulantných sociálnych služieb a sociálnych služieb v zariadeniach s týždenným pobytom. Aj v prípade poskytovania sociálnej služby v zariadení sa v súlade s príslušnými ustanoveniami zákona o sociálnych službách dôraz kladie na prednostné poskytovanie sociálnej služby v zariadení s kapacitou nižšou ako 40 miest, čo znamená transformáciu veľkokapacitných zariadení na zariadenia s nižšou kapacitou. Národnými prioritami v oblasti sociálnych služieb, teda rozvoja sociálnych služieb do roku 2013 sú: Podpora zotrvania klienta v prirodzenom prostredí rozvojom terénnych sociálnych služieb a programov. Dôvodom stanovenia tejto priority je skutočnosť, že terénne sociálne služby sú podľa dostupných štatistických údajov nedostatočne rozvinuté na celom území Slovenska. Ide o sociálne služby, ktoré sú nedostatkové alebo ktoré úplne chýbajú. Aj výsledky analýz ukazujú, že medzi najslabšie stránky sociálnych služieb patria aj nedostatočne vytvorené podmienky pre zotrvanie klienta v prirodzenom sociálnom prostredí a nedostatočná terénna sociálna práca. Rozvoj tejto formy sociálnej služby je v súlade s požiadavkami a princípmi uplatňovanými v Európskom spoločenstve v rámci modernizácie sociálnych služieb. V rámci tejto priority je nevyhnutné sa osobitne zamerať na terénnu sociálnu službu pre osoby odkázané na pomoc inej osoby, ktorej poskytovanie podľa dostupných údajov klesá aj napriek zvyšujúcemu sa dopytu po tejto sociálnej službe. Aj napriek tomu, že občan, ktorý o túto sociálnu službu požiada a splní hmotno-právne podmienky poskytovania opatrovateľskej služby, jeho nárok často nie je uspokojený. Nemenej dôležité je zamerať sa na rozvoj tých terénnych programov a sociálnych služieb, ktorých cieľom je sociálna inklúzia znevýhodnených osôb z dôvodu nezabezpečenia základných životných potrieb alebo pre spôsoby ich života a ich návyky. Druhou prioritou je rozvoj ambulantných sociálnych služieb a pobytových sociálnych služieb v zariadení s týždenným pobytom. Zámerom stanovenia tejto priority je postupná deinštitucionalizácia sociálnych služieb s prihliadnutím na potreby a schopnosti klienta s cieľom poskytovať mu sociálne služby v jeho rodinnom alebo komunitnom prostredí. Poskytovanie ambulantných sociálnych služieb a sociálnych služieb v zariadení s týždenným pobytom umožňuje rozvíjať rodinné a spoločenské vzťahy klienta primerane jeho individuálnym schopnostiam a možnostiam aj jeho zaradenia sa do spoločenského a pracovného života. Treťou prioritou je zvýšenie kvality a humanizácia poskytovaných sociálnych služieb prostredníctvom rekonštrukcie, rozširovania, modernizácie a budovania zariadení sociálnych služieb. Požiadavka humanizácie a modernizácie sociálnych služieb v Slovenskej republike reaguje na trendy uplatňované v Európskej únii v tejto oblasti, ktorých cieľom je zabezpečiť pre klientov kvalitné sociálne služby. V praxi to znamená zabezpečenie prístupnosti k sociálnym službám a to aj z hľadiska prostredia, v ktorom sa sociálne služby poskytujú. Táto povinnosť vyplýva poskytovateľom sociálnych služieb aj priamo zo zákona o sociálnych službách a má umožniť prijímateľom sociálnych služieb prístup k fyzickému prostrediu, k priestorom a budovám, v ktorých sa poskytujú sociálne služby a zabezpečiť minimálne požiadavky a štandardy bývania. Ide najmä o odstránenie architektonických bariér v priestoroch a budovách, v ktorých sa poskytujú sociálne služby a v interiéroch, rovnako ako aj v exteriéroch a zabezpečenie ich materiálno-technickej vybavenosti najneskôr do 31. decembra 2013. Právny a technický rámec pri riešení architektonických bariér vymedzuje Vyhláška Ministerstva životného prostredia Slovenskej republiky č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie. Povinnosť poskytovateľa sociálnej služby je však aj dodržiavať štandardy bývania ustanovené zákonom č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z. z. a nadväznými právnymi predpismi. Aj v prípade rozširovania, modernizácie a budovania zariadení sociálnych služieb sa dôraz kladie na rozvoj takých druhov sociálnych služieb, ktoré prioritne umožnia klientovi zotrvať vo svojej komunite a žiť v takom type zariadenia sociálnych služieb, ktoré zodpovedá rodinnému typu zariadenia a zvyšovať variabilitu poskytovaných sociálnych služieb tak, aby si klient mohol slobodne vybrať taký druh sociálnej služby, ktorá najlepšie bude zodpovedať jeho potrebám. Vzdelávanie zamestnancov v oblasti sociálnych služieb je ďalšou národnou prioritou. Jedným z cieľov novej právnej úpravy poskytovania sociálnych služieb je zabezpečiť ich profesionálny výkon a teda aj zvýšiť kvalitu poskytovaných sociálnych služieb. Základným predpokladom dosiahnutia tohto cieľa je vzdelávanie zamestnancov sociálnych služieb v rámci potreby splnenia kvalifikačných predpokladov pre výkon sociálnych služieb a zároveň ich ďalšie vzdelávanie a prehlbovanie kvalifikácie. V rámci tejto priority je nevyhnutné vzdelávanie zameriavať najmä na opatrovateľky tak, aby splnili kvalifikačné predpoklady ustanovené zákonom o sociálnych službách. Priority ministerstva práce. Vláda Slovenskej republiky, ako aj ministerstvo práce majú záujem o bezproblémovú implementáciu zákona o sociálnych službách. Preto ministerstvo už pred účinnosťou zákona až doteraz realizovalo množstvo seminárov, prednášok na túto tému a to ako pre predstaviteľov samospráv, tak aj pre verejných a neverejných poskytovateľov sociálnych služieb. Zároveň v súlade s Memorandom uzatvoreným medzi vládou Slovenskej republiky a Združením miest a obcí Slovenskej republiky vo februári 2009 ministerstvo práce štvrťročne monitoruje a naďalej bude monitorovať plnenie nových úloh vyplývajúcich obciam a vyšším územným celkom zo zákona o sociálnych službách. Prvý monitoring prebehol v mesiaci apríl až máj a ďalší bude nasledovať v mesiaci júli. O výsledkoch prvého monitoringu implementácie zákona o sociálnych službách bude informovaná v najbližšom období vláda Slovenskej republiky. Na základe výsledkov monitoringov vláda a ministerstvo pristúpi v prípade potreby k prijímaniu legislatívnych i nelegislatívnych opatrení, ktoré prispejú k odstráneniu implementačných problémov zákona o sociálnych službách v praxi. Skončila som, pán predsedajúci. Ďakujem.